የአዳማ ከተማ አስተዳደር ለአመታት የዘለቀውን የመሬት ካሳ ችግር እየተፈታ መሆኑን አስታወቀ
የአዳማ ከተማ አስተዳደር ከጥልቅ ተሃድሶ ወዲህ  በከተማዋ ዙሪያ ከመሬት ጋር ተያይዞ  ለዓመታት ሲንከባለሉ የቆዩ የመልካም አስተዳደር ችግሮች እየፈታ መሆኑን አስታውቋል።የእርሻ መሬታቸውን ለኢንቨስትመንት ተወስዶባቸው ላለፉት 12 ዓመታት ምትክ ቦታ ሳይሰጣቸው የቆዩ 811 አርሶአደሮች የመኖሪያ ቤት መስሪያ ቦታ ተሰጥቷቸዋል።የአዳማ ከተማ አስተዳደር ከንቲባ ወይዘሮ እልፍነሽ በዬቻ በቦታ ርክክቡ ስነስርዓት ወቅት  እንደገለጹት በከተማዋ ዙሪያ የሚገኙ አርሶአደሮች የእርሻ መሬታቸው ለኢንቨስትመንት ሲወሰድ ተገቢ ካሳ ሳይሰጣቸውና ለመኖሪያ ቤት መስሪያ የሚውል ምትክ ቦታ ሳያገኙ ለዓመታት ሲንከባለል  ቆይተዋል ።የከተማው አስተዳደር ከጥልቅ ተሃድሶ ወዲህ የህብረተሰቡን የመልካም አስተዳደር ችግር ለመፍታት በጀመረው ቁርጠኝነት እስካሁን ለ4 ሺህ አርሶ አደሮች ካሳና ምትክ ቦታ መስጠቱን ተናግረዋል ።ይህ በምትክነት የተሰጠው የመኖሪያ ቤት መስሪያ ቦታ የለውጡ አካል እንደሆነ ጠቅሰው "811 አርሶአደሮች ተጠቃሚ ያደረገ ነው" ብለዋል፡፡አርሶ አደሩ  ያገኘውን እድል ለሌላ ሶስተኛ ወገን አሳልፎ ከመስጠት በመቆጠብ መሬቱን ለትክክለኛ ልማት ብቻ በማዋል ለራሱ ጥቅምና ለከተማዋ እድገት  እንዲያበረክት ከንቲባዋ  አሳስበዋል።የከተማዋ መሬት ልማትና ማኔጅመንት ጽህፈት ቤት ኃላፊ አቶ አብራሃም ለገሰ በበኩላቸው ለ320 አባወራ አርሶ አደሮች በነፍስ ወከፍ 500 ካሬ ሜትር ቦታ፣ ለ491 ልጆቻቸው ደግሞ ለእያንዳንዳቸው 200 ካሬ ሜትር የቤት መስሪያ ቦታ መሰጠቱን አስታውቀዋል።አርሶ አደሮቹ ምትክ ቦታ የተሰጣቸው በከተማዋ ሶሌጋ፣ቦሌና ካራ ቆሬ ቀበሌዎች ላይ እንደሆነ አመልክተው "አስፈላጊው የመሰረተ ልማት አውታሮች የተሟላላቸው  አካባቢዎች ናቸው" ብለዋል ።ምትክ ቦታ ከተሰጣቸው አርሶአደሮች መካከል የደካ አዲ ቀበሌ ነዋሪ ወይዘሮ ሱካሬ ሄዩ እንዳሉት የዛሬ 13 ዓመት የራሳቸውና የልጆቻቸው ይዞታ የነበረ ሁለት ሔክታር ከሩብ የእርሻ ማሳ ለባለሃብቶች እንደተሰጠባቸው በማስታውስ በወቅቱ በቂ ካሳም ሆነ ምትክ የከተማ ቦታ ሳይሰጣቸው ቀርቶ ነበር ።በዚህም ምክንያት የደረሰባቸው በደል እንዲፈታላቸው ለዓመታት አቤት ቢሉም ምላሽ ሳይሰጣቸው መቆየታቸውን ጠቁመው አሁን  ግን መፍትሔ በማግኘታቸው መደሰታቸውን ተናግረዋል ።አሁን መንግስት በሰጣቸው 500 ካሬ ሜትር ቦታ ላይ የመኖሪያ ቤት በመስራት የተረጋጋ ሕይወት ለመኖር መዘጋጀታቸውን አስረድተዋል።ሌላው የ500 ካሬ ሜትር ቦታ ተጠቃሚ የሆኑት አርሶ አደር ታዬ ዋቀዮ በበኩላቸው ከብዙ አቤቱታና እሮሮ በኋላ ጥያቄያቸው ምላሽ በማግኘቱ  መደሰታቸውን ነው የተናገሩት።ስምንት ልጆቻቸውም የእድሉ ተቋዳሽ መሆናቸውን ጠቅሰው አርሶ አደሩ  ዘመናዊ ቤት በመስራት የተሻለ ህይወት ለመኖር ማቀዳቸውንም ገልጸዋል። (ኢዜአ)